1969 ஆம் ஆண்டு பாதுகாப்பு அமைச்சர் குழு ஸ்தாபிக்கப்பட்டது. வோர்சோவின் அங்கத்துவ நாடுகளின் பாதுகாப்பு அமைச்சர்கள், இராணுவத் தளபதிகள், கூட்டு இராணுவ தளபதிகள் போன்றவர்களை இது உள்ளடக்கியிருக்கும். அங்கத்துவ நாடுகளின் தீர்மானங்களையும், பிரேரணைகளையும் பாதுகாப்பு அமைச்சர் குழு கூட்டாக அமுல்படுத்துவதன் மூலம் அங்கத்துவ நாடுகளின் ‘பாதுகாப்பு பலம்’ என்பது வளர்ச்சியடையக் கூடியதாக இருந்தது. வோர்சோ அமைப்பின் அங்கத்துவ நாடுகளுக்கிடையிலான உறவு மாக்சிச – லெனினிசம், சமத்துவம், சுதந்திரம், தேசிய இறைமை, உள்விவகாரங்களில் தலையிடாமை, பரஸ்பர முன்னேற்றங்கள், பரஸ்பர தோழமை உதவிகள் என்பவற்றை அடிப்படையாக கொண்டிருந்தது.